## Odluka o načinu obračuna, naplate i plaćanja kamata i naknada Hrvatske narodne banke

### NN 53/2001 (13.6.2001.), Odluka o načinu obračuna, naplate i plaćanja kamata i naknada Hrvatske narodne banke

# HRVATSKA NARODNA BANKA

860

Na temelju članka 12. i članka 38. stavka 3. pod f) Zakona o Hrvatskoj
narodnoj banci (»Narodne novine«, br. 36/2001.) Savjet Hrvatske narodne banke
na sjednici održanoj 6. lipnja 2001. godine, donio je

## ODLUKU

### O NAČINU OBRAČUNA, NAPLATE I PLAĆANJA KAMATA I NAKNADA HRVATSKE NARODNE BANKE

I.

Hrvatska narodna banka obračunava, naplaćuje i plaća kamate i naknade na
način utvrđen ovom odlukom.

II.

Hrvatska narodna banka obračunava kamate na kredite i druga potraživanja
jednom mjesečno, i to najkasnije pet dana nakon isteka mjeseca za prethodni
mjesec.

U smislu stavka 1. ove točke kreditima se smatraju i repo poslovi
Hrvatske narodne banke.

Hrvatska narodna banka isplatit će obračunatu kamatu najkasnije osam
dana nakon isteka mjeseca za prethodni mjesec. U istom roku banke i drugi
korisnici dužni su Hrvatskoj narodnoj banci platiti obračunatu kamatu iz stavka
1. ove točke.

III.

Hrvatska narodna banka obračunava kamate i naknade na sredstva
deponirana kod Hrvatske narodne banke jednom mjesečno, najkasnije pet dana
nakon isteka mjeseca za prethodni mjesec.

Hrvatska narodna banka isplaćuje kamate i naknade najkasnije osam dana
nakon isteka mjeseca za prethodni mjesec.

IV.

Naknadu za kunski dio obvezne pričuve koji se održava na računu za
namirenje i posebnom računu za određivanje limita u Nacionalnom klirinškom
sustavu, Hrvatska narodna banka obračunava pet dana nakon isteka razdoblja održavanja
kunskog dijela obvezne pričuve. Naknada se obračunava na iznos prosječno održanih
sredstava na računu za namirenje i posebnom računu za određivanje limita u
Nacionalnom klirinškom sustavu za sve dane razdoblja održavanja.

Hrvatska narodna banka isplaćuje naknadu za kunski dio obvezne pričuve
obračunatu u skladu sa stavkom 1. ove točke najkasnije osam dana nakon isteka
razdoblja održavanja.

Naknadu za sredstva izdvojenoga deviznog dijela obvezne pričuve Hrvatska
narodna banka obračunava i isplaćuje nakon završetka razdoblja održavanja
deviznog dijela obvezne pričuve.

V.

Naknadu za nepravilno izdvojenu obveznu pričuvu i naknadu za neodržanu
obveznu pričuvu na računima likovnih potraživanja Hrvatska narodna banka obračunava
pet dana nakon isteka razdoblja održavanja obvezne pričuve.

Naknada za nepravilno izdvojenu obveznu pričuvu plaća se za sve dane,
uključujući i neradne dane, za koje je stanje izdvojene obvezne pričuve kod
Hrvatske narodne banke bilo manje od iznosa obvezne pričuve koji je bilo
potrebno izdvojiti.

Naknada za neodržanu obveznu pričuvu na računima za namirenje i u
blagajni, odnosno u likvidnim deviznim potraživanjima, obračunava se na iznos
prosječno nedostajućih sredstava na računima za namirenje i u blagajni, odnosno
u likvidnim deviznim potraživanjima. Na tako izračunati iznos naknada se obračunava
za sve dane razdoblja održavanja obvezne pričuve, uključujući i neradne dane,
za koje se izrađuje obračun.

Banke i štedionice dužne su naknadu prema obračunu iz stavka 1., 2. i 3.
platiti najkasnije osam dana nakon isteka razdoblja održavanja obvezne pričuve.

Iznimno od stavka 1., 2. i 3. ove topke, ako Hrvatska narodna banka u
postupku kontrole utvrdi nepravilnosti u obračunu te izdvajanju i održavanju
obvezne pričuve za protekla razdoblja održavanja obvezne pričuve, Hrvatska
narodna banka sastavit će poseban obračun za plaćanje naknade, i to za sva
razdoblja za koja su uočene nepravilnosti.

VI.

Kamate s osnove vrijednosnih papira koje je Hrvatska narodna banka
izdala uz diskont obračunavaju se i isplaćuju danom dospijeća vrijednosnog
papira.

VII.

Kamate i naknade obračunavaju se dekurzivnom metodom, a pri mjesečnom
obračunu kamate i naknade primjenjuje se konformna stopa za kalendarski broj
dana u mjesecu za koji se obračunava kamata, odnosno naknada.

Iznimno od stavka 1. ove točke, kamate s osnove vrijednosnih papira koje
je Hrvatska narodna banka izdala uz diskont i naknade za sredstva izdvojenoga
deviznog dijela obvezne pričuve obračunavaju se primjenom proporcionalne
metode.

Na kamatu na kredite i druga potraživanja te na sredstva koja su u
depozitu Hrvatske narodne banke obračunava se kamata, odnosno naknada po
konformnoj stopi za sve dane do krajnjeg roka za plaćanje kamata i naknada.

Dospjele, a neplaćene kamate i naknade u jednom obračunskom razdoblju
ulaze u osnovicu za obračun zateznih kamata u idućem obračunskom razdoblju.

Hrvatska narodna banka može izvršiti prijeboj dospjelih aktivnih i
pasivnih kamata i kompenzaciju naknada.

Ako je dan isplate ili plaćanja kamata i naknada obračunatih u skladu s
ovom odlukom neradni dan, plaćanje kamata i naknada pomiče se na prvi sljedeći
radni dan.

VIII.

Bankama kojima je oduzeto odobrenje za rad ili je nad njima otvoren stečajni
postupak Hrvatska narodna banka neće obraču­navati naknadu za nedovoljno
izdvojenu ili neodržanu obveznu pričuvu od dana oduzimanja odobrenja za rad,
odnosno od dana otvaranja stečajnog postupka.

IX.

Na kredite odobrene iz primarne emisije ugovorene prije stupanja na
snagu Odluke o načinu obračuna, naplate i plaćanja aktivnih i pasivnih kamata
Hrvatske narodne banke (»Narodne novine«, br. 25/1995.), a kojima je ugovoreni
način obračuna i plaćanja kamata suprotan ovoj odluci, primjenjuju se odredbe
iz ugovora.

X.

Danom primjene ove Odluke prestaje vrijediti Odluka o načinu obračuna,
naplate i plaćanja aktivnih i pasivnih kamata Hrvatske narodne banke (»Narodne
novine«, br. 147/1998., 160/1998., 32/1999., 131/2000. i 32/2001.).

XI.

Ova odluka stupa na snagu danom objave u »Narodnim novinama«.

O.br. 592/2001.
Zagreb, 6. lipnja 2001.

Predsjednik Savjeta
Hrvatske narodne banke
guverner
Hrvatske narodne banke **dr. sc. Željko Rohatinski,** v. r.

if !supportEmptyParas endif

Odluka, NN 53/2001-860